Author: Administrator
Last saved by: duricova

Návrh

Štatút
Ministerstva práce, sociálnych vecí a rodiny Slovenskej republiky

Článok 1
Základné ustanovenia

(1)	Štatút Ministerstva práce, sociálnych vecí a rodiny Slovenskej republiky (ďalej len „štatút“) podrobnejšie upravuje úlohy Ministerstva práce, sociálnych vecí a rodiny Slovenskej republiky (ďalej len „ministerstvo“), ustanovuje zásady činnosti a zásady jeho vnútornej organizácie a vzťahy ministerstva k ostatným ministerstvám, ostatným ústredným orgánom štátnej správy a ďalším orgánom a organizáciám. 
(2)	Organizačný poriadok ministerstva musí byť v súlade s úlohami, zásadami činnosti a zásadami vnútornej organizácie ministerstva uvedenými v štatúte. 

Článok 2
Postavenie ministerstva

(1)	Ministerstvo pôsobí na základe zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len „zákon č. 575/2001 Z. z.").
(2)	Ministerstvo je rozpočtová organizácia, ktorá je svojimi príjmami a výdavkami napojená na štátny rozpočet Slovenskej republiky podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
(3)	Ministerstvo je právnická osoba, v právnych vzťahoch vystupuje vo svojom mene alebo v mene Slovenskej republiky, ak to ustanovujú osobitné predpisy. 
(4)	Ministerstvo je služobný úrad podľa § 9 ods. 1 písm. a) zákona č. 400/2009 Z. z. o štátnej službe a o zmene a doplnení niektorých zákonov.
(5)	Sídlom ministerstva je Bratislava, Špitálska 4, 6, 8. 
(6)	Ministerstvo riadi a kontroluje podľa zákona č. 453/2003 Z. z. o orgánoch štátnej správy v oblasti sociálnych vecí, rodiny a služieb  zamestnanosti a o zmene a doplnení niektorých zákonov  v znení neskorších predpisov Ústredie práce, sociálnych vecí a rodiny a úrady práce, sociálnych vecí a rodiny v oblasti sociálnych vecí, rodiny a služieb zamestnanosti.
(7)	Ministerstvo riadi a kontroluje podľa zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov Národný inšpektorát práce.
Článok 3
Pôsobnosť ministerstva

(1)	Postavenie a pôsobnosť ministerstva ustanovuje § 15 zákona č. 575/2001 Z. z.
(2)	V rozsahu svojej pôsobnosti ministerstvo môže zriaďovať rozpočtové organizácie a príspevkové organizácie a zakladať iné právnické osoby v súlade s osobitnými predpismi.
(3)	Ministerstvo koordinuje štruktúru a rozsah výdavkov na hospodársku mobilizáciu z prostriedkov štátneho rozpočtu Sociálnej poisťovne. 

Článok 4
Hlavné úlohy ministerstva

(1)	Ministerstvo v rámci svojej pôsobnosti plní najmä  tieto úlohy 
a)	v oblasti pracovnoprávnych vzťahov vrátane  odmeňovania, náhrad výdavkov pri výkone práce, minimálnej mzdy, kolektívneho vyjednávania a tvorby a čerpania sociálneho fondu
1.	vypracúva návrhy politík a koncepcií, 
2.	plní úlohy vyplývajúce ministerstvu zo zákona č. 2/1991 Z. z o kolektívnom vyjednávaní v znení neskorších predpisov, a to najmä ukladanie  kolektívnych zmlúv vyššieho stupňa, určovanie sprostredkovateľov a rozhodcov  na riešenie kolektívnych sporov a rozširovanie záväznosti kolektívnych zmlúv vyššieho stupňa,
3.	vypracúva návrhy systému hodnotenia pracovných činností vrátane celoštátnych katalógov pracovných činností pri výkone práce vo verejnom záujme a koordinuje ich vypracúvanie a aplikáciu,
b)	v oblasti štátnozamestnaneckých vzťahov vrátane odmeňovania štátnych zamestnancov,   právnych  vzťahov pri výkone práce vo verejnom záujme a odmeňovania niektorých zamestnancov pri výkone práce vo verejnom záujme, právnych vzťahov volených funkcionárov orgánov územnej samosprávy a  kolektívneho vyjednávania
1. vypracúva návrhy politík a koncepcií, 
2. plní úlohy vyplývajúce ministerstvu zo zákona č. 2/1991 Zb. o kolektívnom vyjednávaní v znení neskorších predpisov
3. plní úlohy vyplývajúce ministerstvu zo zákona č. 400/2009 Z. z. o štátnej službe a o zmene a doplnení niektorých zákonov v znení zákona č. 151/2010 Z. z.
4. vypracúva návrhy systému hodnotenia pracovných činností vrátane celoštátnych katalógov pracovných činností pri výkone práce vo verejnom záujme a koordinuje ich vypracúvanie a aplikáciu,

c)	v oblasti stratégie zamestnanosti, koordinácie jej tvorby a realizácie a politiky trhu práce
1.	vypracúva návrhy na podporu zamestnanosti a znižovanie nezamestnanosti,
2.	vypracúva návrhy priorít a opatrení zamestnanosti do Národného programu reforiem, 
3.	podieľa sa na vypracovaní správ o pokroku v implementácii Národného programu reforiem za oblasť zamestnanosti,  
4. podieľa sa na tvorbe systému predvídania potrieb trhu práce v Slovenskej republike,
d)	v oblasti bezpečnosti a ochrany zdravia pri práci, inšpekcie práce  a nelegálnej práce a nelegálneho zamestnávania
1.	vypracúva návrhy politík a koncepcií,
2.	koordinuje činnosť orgánov štátnej správy v oblasti ochrany práce,
3.	je odvolacím orgánom vo veciach, v ktorých v prvom stupni rozhodol Národný inšpektorát práce,
e)	v oblasti sociálneho  poistenia,   náhrady  príjmu pri dočasnej pracovnej neschopnosti zamestnanca,  starobného  dôchodkového  sporenia,   doplnkového dôchodkového sporenia,
1.	vypracúva  koncepciu sociálneho poistenia, náhrady príjmu pri dočasnej pracovnej neschopnosti zamestnanca, starobného dôchodkového sporenia a doplnkového dôchodkového sporenia,
2.	vykonáva dozor štátu nad sociálnym poistením a nad poskytovaním príspevkov na starobné dôchodkové sporenie dôchodkovým správcovským spoločnostiam Sociálnou poisťovňou,
3.	vykonáva spolu s Ministerstvom financií Slovenskej republiky dozor štátu nad vykonávaním starobného dôchodkového sporenia v rozsahu upravenom zákonom  č. 461/2003 Z. z. o sociálnom poistení v znení neskorších predpisov a nad registrom zmlúv o starobnom dôchodkovom sporení podľa zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov,
f)	v oblasti sociálnych vecí a rodiny na úseku rodinnej politiky a štátnych sociálnych dávok, sociálnych služieb, podpory sociálneho začlenenia fyzickej osoby s ťažkým zdravotným postihnutím do spoločnosti, sociálnej inklúzie a pomoci v hmotnej núdzi a sociálnoprávnej ochrany detí a sociálnej kurately
1.	vypracúva stratégie a koncepčné zámery, 
2.	koordinuje činnosť orgánov štátnej správy, samosprávy a iných relevantných subjektov pri tvorbe a realizácii sociálnej politiky, 
3.	navrhuje a realizuje opatrenia legislatívneho a nelegislatívneho charakteru v oblasti sociálnej politiky, 
4.	priebežne sleduje, vyhodnocuje a analyzuje dosahované výsledky v oblasti sociálnej politiky, 
5.	riadi, kontroluje a metodicky usmerňuje výkon štátnej správy,
6.	metodicky usmerňuje  sociálne služby,
7.	rozhoduje vo veciach akreditácie na vykonávanie opatrení sociálnoprávnej ochrany detí a sociálnej kurately a sociálnych služieb,
8.	vykonáva dohľad nad poskytovaním sociálnych služieb,
g)	v oblasti politiky rodovej rovnosti a rovnosti príležitostí
1.	podieľa sa na implementovaní politiky rodovej rovnosti a rovnosti príležitostí,
2.	podieľa sa na tvorbe stratégií a koncepcií v spolupráci s príslušnými orgánmi štátnej správy a samosprávy pri uplatňovaní rodového hľadiska,
3.	koordinuje realizáciu politiky rodovej rovnosti a rovnosti príležitostí a určuje nástroje na jej uplatňovanie v spolupráci s Radou vlády Slovenskej republiky pre rodovú rovnosť,
4.	podieľa sa na tvorbe programov podpory rodovej rovnosti a rovnosti príležitostí.
(2)	Ministerstvo zabezpečuje v rámci svojej pôsobnosti plnenie úloh vyplývajúcich z členstva Slovenskej republiky v Európskej únii, Organizácii Spojených národov, Organizácii pre bezpečnosť a spoluprácu v Európe, Medzinárodnej organizácii práce a iných medzinárodných organizáciách. Ministerstvo tiež zabezpečuje plnenie povinností vyplývajúcich z medzinárodných zmlúv a dohovorov Organizácie Spojených národov, Organizácie pre bezpečnosť a spoluprácu v Európe, Medzinárodnej organizácii práce, Rady Európy, ktorými je Slovenská republika viazaná, a ktoré patria do pôsobnosti ministerstva.
(3)	Ministerstvo v spolupráci so Sociálnou poisťovňou a orgánmi územnej samosprávy realizuje sociálne zabezpečenie v krízových situáciách.
(4)	Podrobnejšie vymedzenie úloh uvedených v tomto článku upravuje organizačný poriadok ministerstva.

Článok 5
Iné úlohy ministerstva

(1)	Ministerstvo plní ďalšie všeobecne záväznými právnymi predpismi ustanovené úlohy, a to najmä
a)	vo vzťahu k štátnemu rozpočtu podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov,
b)	pri správe majetku štátu  podľa zákona č. 278/1993 Z. z. o správe majetku štátu v znení neskorších predpisov,
c)	v oblasti kontrolnej činnosti a štátneho dozoru,
d)	v oblasti finančnej kontroly, vnútorného auditu a vládneho auditu,
e)	v oblasti krízového manažmentu, krízového plánovania, ochrany utajovaných skutočností a ochrany osobných údajov,
f)	v oblasti medzinárodnej spolupráce,
g)	riadiaceho orgánu vrátane realizácie pomoci poskytovanej Európskou úniou,
h)	v oblasti rozvoja informačného systému verejnej správy,
i)	pri  príprave návrhov  zákonov a  iných  všeobecne záväzných právnych predpisov a pri harmonizácii slovenského právneho poriadku s právom Európskej únie, 
j)	v oblasti štátnej štatistiky,
k)	pri sprístupňovaní informácií podľa zákona č. 211/2000 Z. z. o slobodnom prístupe k informáciám v znení neskorších predpisov,
l)	vo vzťahu k prijímateľom finančných príspevkov z operačných programov.
(2)	Ministerstvo zabezpečuje plnenie úloh, ktoré mu ako služobnému úradu vyplývajú zo štátnozamestnaneckých vzťahov a úloh, ktoré mu ako zamestnávateľovi vyplývajú z pracovnoprávnych vzťahov a z právnych vzťahov pri výkone práce vo verejnom záujme.
(3)	Podrobnejšie vymedzenie úloh uvedených v tomto článku upravuje organizačný poriadok ministerstva.

Článok   6
Zásady  činnosti  a  riadenia ministerstva

(1)	Ministerstvo riadi a za jeho činnosť zodpovedá minister práce, sociálnych vecí a rodiny (ďalej len „minister“).
(2)	Ministra v čase jeho neprítomnosti zastupuje  v rozsahu jeho práv a povinností štátny tajomník ministerstva (ďalej len „štátny tajomník") . Minister môže poveriť aj v iných prípadoch  štátneho tajomníka, aby ho zastupoval v rozsahu jeho práv a povinností. Štátneho  tajomníka vymenúva a odvoláva vláda  Slovenskej republiky na návrh  ministra.  
(3)	Vedúci služobného úradu je oprávnený konať vo veciach štátnozamestnaneckých vzťahov a pracovnoprávnych vzťahov.Vedúceho služobného úradu vymenúva a odvoláva vláda Slovenskej republiky na návrh ministra. 
(4)	Na ministerstve sú tieto stupne riadenia
a)	minister,
b)	štátny tajomník a vedúci služobného úradu,
c)	generálny riaditeľ sekcie,
d)	riaditeľ odboru,
e)	vedúci oddelenia.
(5)	Osobitné začlenenie v organizačnej štruktúre ministerstva majú špecializované organizačné útvary ministerstva v priamej riadiacej pôsobnosti ministra, štátneho tajomníka alebo vedúceho služobného úradu.
(6)	Ministerstvo uplatňuje pri svojej činnosti zásady rovnakého zaobchádzania, rodovej rovnosti a rovnosti príležitostí a v súlade s tým zabezpečuje plnenie úloh ministerstva ako ústredného orgánu štátnej správy Slovenskej republiky.
(7)	Ministerstvo sa pri plnení úloh riadi Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, zákonmi a ďalšími všeobecne záväznými  právnymi predpismi, právne záväznými aktmi Európskej únie, uzneseniami vlády Slovenskej republiky, štatútom a organizačným poriadkom ministerstva, vnútornými organizačno-riadiacimi normami ministerstva a plánom hlavných úloh ministerstva, ktorý nadväzuje  najmä na plán práce  vlády Slovenskej republiky a plán legislatívnych úloh vlády Slovenskej republiky.
(8)	Ministerstvo  uplatňuje  vo  svojej  činnosti organizačné princípy štátnej správy a také formy a metódy práce, ktoré smerujú k jej racionalizácii a zvyšovaniu účinnosti tým, že
a)	zabezpečuje  odborný  prístup  k  riešeniu  problémov,  ako aj systematickú kontrolu plnenia úloh,
b)	úzko spolupracuje  s  ministerstvami a ostatnými ústrednými orgánmi štátnej správy, s ktorými si vymieňa potrebné informácie a podklady a prerokúva s nimi opatrenia, ktoré sa ich týkajú,
c)	využíva podnety a skúsenosti iných orgánov štátnej správy, územnej samosprávy, záujmovej samosprávy, mimovládnych organizácií a verejnosti,
d)	využíva poznatky vedeckých inštitúcií a výskumných pracovísk, zapája ich najmä do prác na riešení otázok koncepčnej povahy,
e)	účelne využíva prostriedky organizačnej a výpočtovej techniky a
formy tímovej práce.
(9)	Na zabezpečenie plnenia nevyhnutných úloh ministerstva minister môže zriadiť kolégium ministra a ďalšie stále alebo dočasné poradné orgány. Poradné orgány prerokúvajú dôležité otázky súvisiace s činnosťou ministerstva.

Článok 7
Organizačná štruktúra ministerstva

(1)	Ministerstvo sa organizačne člení na sekcie. Sekcie sa členia na odbory a odbor sa môže členiť na oddelenia. Minister môže zriadiť samostatný odbor, samostatné oddelenie, alebo iný osobitný organizačný útvar ministerstva.
(2)	Sekcia je základným organizačným stupňom riadenia a rozhodovania, nositeľom úloh ministerstva podľa vymedzených okruhov špecifických, odborných činností.
(3)	Odbor je organizačný útvar, v ktorom sa zoskupuje väčší rozsah úzko súvisiacich odborných činností. 
(4)	Oddelenie je organizačný útvar, ktorý vykonáva určitú ucelenú agendu zameranú k predmetu alebo druhu činnosti v danej oblasti. Oddelenie je začlenené do odboru.
(5)	Osobitný organizačný útvar ministerstva je organizačný útvar ministerstva, ktorý je rozhodnutím ministra zriadený v rámci organizačnej štruktúry ministerstva, a nie je  označený ako sekcia, odbor alebo oddelenie.
(6)	Organizačné útvary ministerstva riadia vedúci zamestnanci ministerstva. Sekciu riadi, generálny riaditeľ sekcie, odbor riadi riaditeľ odboru a oddelenie riadi vedúci oddelenia. Kanceláriu ministra riadi generálny riaditeľ kancelárie.
(7)	Vnútornú organizačnú štruktúru 	ministerstva, rozsah pôsobnosti a  vzájomné vzťahy organizačných	útvarov ministerstva, rozsah oprávnení a zodpovednosti vedúcich zamestnancov upravuje organizačný poriadok ministerstva.

Článok 8
Vzťahy ministerstva k ministerstvám, ostatným ústredným orgánom štátnej správy, ďalším orgánom a organizáciám, právnickým osobám a fyzickým osobám

(1)	Ministerstvo spolupracuje s ministerstvami, ostatnými ústrednými orgánmi štátnej správy a inými orgánmi štátnej správy v súlade so zákonom č 575/2001 Z. z., inými všeobecne záväznými právnymi  predpismi a dohodami, ktoré ministerstvo uzatvorilo s ministerstvami a ostatnými ústrednými orgánmi štátnej správy. 
(2)	Ministerstvo ďalej spolupracuje
a)	so Sociálnou poisťovňou v oblasti sociálneho poistenia, starobného dôchodkového sporenia a hospodárskej mobilizácie  a pri realizácii národných projektov v gescii ministerstva,
b)	s Národnou bankou Slovenska v oblasti starobného dôchodkového sporenia a doplnkového dôchodkového sporenia,
c)	so zdravotnými poisťovňami v oblasti zdravotného poistenia,
d)	so Sociálnou poisťovňou a ďalšími verejnoprávnymi inštitúciami v oblasti tvorby, prevádzky a rozvoja jednotného informačného systému v oblasti sociálnych vecí a služieb zamestnanosti a v oblasti jednotného informačného systému hospodárskej mobilizácie,
e)	s Hospodárskou a sociálnou radou a s reprezentatívnymi    organizáciami   a    orgánmi   odborov a zamestnávateľov,
f)	s cirkvami, náboženskými spoločnosťami a ďalšími právnickými osobami  a fyzickými osobami, ktoré  pôsobia v sociálnej oblasti,
g)	s koordinačnou komisiou pre vydávanie vestníka vlády Slovenskej republiky,
h)	s poradnými orgánmi vlády Slovenskej republiky v rozsahu svojej pôsobnosti,
i)	s mimovládnymi organizáciami pôsobiacimi v oblasti pôsobnosti ministerstva,
j)	so Slovenským národným strediskom pre ľudské práva v rozsahu svojej pôsobnosti,
k)	s obcami a samosprávnymi krajmi pri zabezpečovaní ich úloh v sociálnej oblasti.
(3)	Ministerstvo v rámci svojej pôsobnosti spolupracuje aj s orgánmi Európskej únie, Organizáciou pre bezpečnosť a spoluprácu v Európe, Medzinárodnou organizáciou práce, Radou Európy, organizáciami Organizácie Spojených národov, Medzinárodnou asociáciou sociálneho zabezpečenia, Organizáciou pre hospodársku spoluprácu a rozvoj a inými  medzinárodnými organizáciami.

Článok 9
Záverečné ustanovenia

(1)	Zrušuje sa štatút Ministerstva práce, sociálnych vecí a rodiny Slovenskej republiky schválený uznesením vlády Slovenskej republiky č. 499 z 21. júla 1998.
(2)	Tento štatút schválila vláda Slovenskej republiky uznesením číslo ..... zo dňa ...................... 2010 a nadobúda účinnosť 1. decembra 2010.